**NEKÉZSENY**

IV. Béla király a vesztes muhi ütközet után maradék seregével a Bükk rengetegeiben keresett menedéket. A hegységben többször is megpihent.

A menekülő király a Csernely-völgy dús füvű rétségein is járt. Csapata nyomában prédára éhes keselyűk szálldostak, elhullott állatok s emberek teteméből zsákmányt remélve.

A szorongatott király, bár igen nehéz helyzetben volt, mégis, ha csak tehette, nem engedte, hogy az elhunytak a madarak, a keselyűk martalékává legyenek. Kicsiny hajlatokba, forrásos lápákba hantoltatta el a halottakat.

Egyik temetés a másikat érte. Fekete keselyűsereg lepte el az eget. Ott vijjogtak a csapat fölött. A király parancsot adott vitézeinek, hogy nyilazzák le a madarakat. Az íjászok hosszú órákon át lődöztek a falánk madarakra, míg végre sikerült mind elejteniük őket.

A király megkönnyebbülten így kiáltott fel:

* Ne, keselyűk, megkaptátok!

Aztán békességben, csendben temették tovább halottaikat.

* E helyet jelöljétek meg! — parancsolta a király. — S te, Bebek vitéz, ki a legtöbb keselyűt lőtted le, térj vissza egykoron e helyre. E dús fűvű rét s ez erdőktől övezett halmok, bércek legyenek a tiéid.

Bebek vitéz megköszönte a király kegyességét, s megígérte, hogy hacsak teheti visszatér e helyre, a Keselyűk völgyébe.

A tatárok kitakarodása után Bebek tíz bátor vitézzel, kezében a királyi adománylevéllel, visszatért a Keselyűk völgyébe.

A tizenegy magyar legény hamarosan mátkát talált magának, hiszen Eger s Bélapátfalva környékén már ekkor kis falucskák voltak. Utódaik, a Ne-keselyű-völgyiek alapították Nekesüt, amelyből az idők folyamán Nekeső, majd Nekézseny lett.

Szerepel Balogh Béni: Az Éleskővár kincse és a Magyar királymondák című könyvében